*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*154. számú előterjesztés*

Bátaszék Város Önkormányzat Képviselő-testületének 2024. szeptember 18-án

15 órakor megtartandó ülésére

a közművelődési feladatok ideiglenes ellátásáról szóló együttműködési megállapodások megkötése

|  |
| --- |
| **Előterjesztő:** Dr. Bozsolik Róbert polgármester  **Készítette** : Takaróné dr. Mihó Beatrix mb.hatósági irodavezető    **Törvényességi ellenőrzést végezte:** dr. Firle-Paksi Anna aljegyző  **Tárgyalja:**  PG Bizottság 2024.09.17. |

**Tisztelt Képviselő-testület!**

Bátaszék Város Önkormányzat Képviselő-testületének a helyi közművelődési feladatok ellátásáról szóló 25/2016 (XII.8.) önkormányzati rendelete (továbbiakban: Rendelet) határozza meg Bátaszék Város Önkormányzatának közművelődési feladatait, azok ellátási formáit, finanszírozásának formáját és mértékét.

A Rendelet 4. §-ában az önkormányzat kiemelt közművelődési céljai közt szerepel a város közművelődési, kulturális hagyományainak ápolása, továbbfejlesztése, a helyi értékek megismertetése és védelmének erősítése, hagyományőrző közösségek működésének segítése, valamint az együttműködés a helyi civil szervezetekkel, alapítványokkal, egyesületekkel. A Rendelet 5. § (1) bekezdés a) pontja pedig rendelkezik arról, hogy az önkormányzat a helyi közművelődési tevékenység támogatása terén biztosítja a művelődő közösségek a számára helyszínt. A civil szervezetek és egyéb önszerveződő közösségek heti programjainak (táncpróbák, edzések, torna) a Petőfi Sándor Művelődési Ház ad helyet nagytermében és zöldtermében.

A TOP\_Plusz-3.3.2-21 kódszámú, Szociális alapszolgáltatások fejlesztése Bátaszéken tárgyú projekt megvalósítása érdekében (Vörösmarty u. 8. számú ingatlan felújítása, átalakítása), a kiviteli munkálatok megkezdése előtt, az idősek nappali ellátásának az érintett ingatlanból el kell költöznie. Ezen szociális feladat folytonos biztosítása érdekében, olyan helyszínt kellett találni, amely méretéből és állapotából adódóan, - a legkisebb ráfordítással - a feladatellátáshoz szükséges feltételek biztosítására alkalmassá tehető.

Valamennyi lehetőséget megvizsgálva, a szakhatóságokkal egyeztetve a Petőfi Sándor Művelődési Ház (továbbiakban: Művelődési Ház) bizonyult alkalmasnak arra, hogy az idősek nappali ellátásának,- a pályázat megvalósításának idejére- helyszínt biztosítson. Ez azonban érinti a Művelődési Ház azon programjait, amelyeknek otthon ad, napi-, heti rendszerességgel. A zöldtermet használó szervezeteknek, csoportoknak, helyszínt kellett találni próbáik, edzéseik megtartásához.

2024. június 18.-án egyeztető megbeszélést tartottunk azon civil szervezetekkel, nemzetiségi önkormányzattal, amelyek tulajdonában álló ingatlana, közösségi helye alkalmas lehet más szervezetek, programok alkalmankénti befogadására (Bátaszéki Felvidék Néptánc Egyesület, Bátaszéki Székelyek Baráti Köre, Bátaszék Város Német Nemzetiségi Önkormányzat).

A lehetőségeket áttekintve, némely átszervezéssel, a próbák egy része átkerült a nagyterembe. Azon foglalkozásokat, amelyek már nem fértek be a nagyterem programjai közé, azokat Bátaszék Város Német Nemzetiségi Önkormányzata valamint a Bátaszéki II. Géza Gimnázium fogadta be.

2024. július 3-án egyeztetést történt a Szekszárdi Tankerületi Központ, a Bátaszéki Kanizsai Dorottya Általános Iskola és II. Géza Gimnázium igazgatóival ugyanezen témában, arra irányulóan, hogy az oktatási intézmények - szükség esetén- helyet biztosítsanak az Önkormányzat közművelődési feladatainak ellátásához kapcsolódó egyes nagyobb városi rendezvények, illetve helyi civil szervezetek programjainak megtartásához.

Elkészítettük a Bátaszék Város Német Nemzetiségi Önkormányzattal, valamint a Szekszárdi Tankerületi Központtal, az általános iskolával és a gimnáziummal kötendő megállapodások tervezetét, - előzetesen egyeztetve az érintett felekkel- melyek jelen előterjesztés mellékletét képezik.

Kérjük a T. Képviselő-testületet a napirend megtárgyalására és az alábbi határozati javalat elfogadására:

**H a t á r o z a t i j a v a s l a t :**

**a közművelődési feladatok ideiglenes ellátásáról szóló együttműködési megállapodás megkötésére**

Bátaszék Város Önkormányzatának Képviselő-testülete

1. a Bátaszék Város Német Nemzetiségi Önkormányzattal kötendő –közművelődési feladatok ideiglenes ellátásáról szóló- együttműködési megállapodást a jegyzőkönyv melléklete szerinti tartalommal jóváhagyja;
2. a Szekszárdi Tankerületi Központtal, a Bátaszéki Kanizsai Dorottya Általános Iskolával, valamint a Bátaszéki II. Géza Gimnáziummal - közművelődési feladatok ideiglenes ellátásáról szóló- együttműködési megállapodást a jegyzőkönyv melléklete szerinti tartalommal jóváhagyja;
3. felhatalmazza a polgármestert az együttműködési megállapodások aláírására.

*Határidő*: 2024. szeptember 30.

*Felelős*: Dr. Firle-Paksi Anna aljegyző

(a határozat megküldéséért)

*Határozatról értesül:* Bátaszéki Német Nemzetiségi

Bátaszékért Marketing NKft. ügyvezetője

Szekszárdi Tankerületi Központ

Bátaszéki Kanizsai Dorottya Általános Iskola

Bátaszéki II. Géza Gimnázium

BKÖH Pénzügyi Iroda

irattár